Predkladacia správa

Návrh nariadenia vlády Slovenskej republiky o sprístupňovaní jednoduchých tlakových nádob na trhu (ďalej len „návrh nariadenia vlády“) predkladá  Ministerstvo práce, sociálnych vecí a rodiny Slovenskej republiky v súlade s Plánom legislatívnych úloh vlády Slovenskej republiky na rok 2015. 
Účelom návrhu nariadenia vlády  je transpozícia smernice Európskeho parlamentu a Rady 2014/29/EÚ z 26. februára 2014 o harmonizácii právnych predpisov členských štátov týkajúcich sa sprístupnenia jednoduchých tlakových nádob na trhu (prepracované znenie) do právneho poriadku Slovenskej republiky.
Predkladaný návrh nariadenia vlády vytvára právny rámec, v ktorom sa upravujú požiadavky na výrobcov, dovozcov a distribútorov jednoduchých tlakových nádob a na notifikované osoby. Upravujú sa základné bezpečnostné požiadavky na jednoduché tlakové nádoby ako na výrobky a určujú sa postupy posudzovania zhody.   
Smernica smernice Európskeho parlamentu a Rady 2014/29/EÚ ukladá členským štátom povinnosť prijať a uverejniť opatrenia potrebné na dosiahnutie súladu do 19. apríla 2016 a  uplatňovanie od 20. apríla 2016. Preto sa navrhuje sa, aby nariadenie vlády nadobudlo účinnosť 20. apríla 2016, čím sa vytvára dostatočne dlhá legisvakačná lehota na to, aby sa dotknuté právnické osoby a fyzické osoby oboznámili s jeho obsahom a prijali príslušné opatrenia na zabezpečenie jeho uplatňovania v praxi.
Návrh nariadenia vlády nemá byť predmetom vnútrokomunitárneho pripomienkového konania.
Návrh nariadenia vlády  nemá vplyv na rozpočet verejnej správy, nemá sociálne vplyvy, ani vplyv na životné prostredie a informatizáciu spoločnosti. Návrh nariadenia vlády má mierne pozitívny vplyv na  podnikateľské prostredie.
 Návrh nariadenia vlády bol predmetom medzirezortného pripomienkového konania v dňoch od 7. júla do 27. júla 2015.